আবু মনসুর আল-মাতুরিদি

আবু মানসুর মুহাম্মাদ ইবন মুহাম্মাদ ইবন মাহমুদ আল-সমরকন্দী (৮৫৩–৯৪৪ খ্রি.) ()‎‎ ছিলেন একজন সুন্নি হানাফি ধর্মতত্ত্ববিদ, বিচারপতি এবং তাফসীর ও ফিকহ বিশেষজ্ঞ। তিনি আবু মনসুর আল মাতুরিদি বা "ইমাম মাতুরিদি" নামেই বেশি পরিচিত। আল মাতুরিদি ফিকহ শাস্ত্রের প্রবর্তকদের মধ্যে অন্যতম এবং তার লেখা দুটি গ্রন্থ এই শাস্ত্রের মৌলিক গ্রন্থ হিসেবে বিবেচিত হয়। তিনি তার সমকালীন এবং সমধর্মীয় পন্ডিতদের মধ্যে অত্যন্ত উচ্চ মর্যাদার অধিকারী ছিলেন।
আল মাতুরিদি আনুমানিক ৮৫৩ সালে সমরকন্দ এর নিকটবর্তী মাতুরিদ গ্রামে জন্মগ্রহণ করেছিলেন। তিনি ইসলামী ধর্মতত্ত্ব, তাফসীর এবং ফিকহ বিষয়ে পড়াশুনা করেছিলেন। সেই সময় সমরকন্দ ছিল সামানি সাম্রাজ্যের  অন্তর্ভুক্ত এবং এই শহরের অধিকাংশ অধিবাসী ছিল তাজিক, যদিও আশেপাশের বেশির ভাগ মানুষ ছিল তুর্কিভাষী।
আবু নাসর আহমাদ বিন আব্বাস বিন হুসাইন আল ইয়াযি, আবু বকর আহমদ বিন ইসহাক বিন সালেহ আল জুযজানি (আল ফারক ওয়াত তাময়ীয গ্রন্থের লেখক), নুসাইর বিন ইয়াহইয়া আল বালখি এবং কাদি আল-কুদাত (প্রধান বিচারপতি) মুহাম্মাদ বিন মুকাতিল আর-রাযি প্রমূখ ইসলামি শিক্ষাবিদগণ ছিলেন তার শিক্ষক । আবু নাসর আল ইয়াযি ছিলেন তার শিক্ষক এবং বন্ধু। আবু বকর আল জুযজানি ছিলেন আবু সুলাইমান মুসা বিন সুলাইমান আল জুযজানি এর ছাত্র, যিনি ইমাম আবু ইউসুফ ও ইমাম মুহাম্মাদ আশ শায়বানির ছাত্র ছিলেন। এছাড়া মুহাম্মাদ বিন মুকাতিলও ইমাম মুহাম্মাদ আল শায়বানির নিকট শিক্ষাগ্রহণ করেন।
তাঁর পুরো নাম হল: আবু মনসুর মুহাম্মাদ বিন মুহাম্মাদ বিন মাহমুদ আল-মাতুরিদি আল-হানাফি। আল মাতুরিদি হল নিসবাহ, অর্থাৎ তার জন্মভূমির প্রতি সম্পৃক্ত করে এই উপাধি দেওয়া হয়েছে। মাতুরিদ সমরকান্দের একটি এলাকা। সেই জায়গার প্রতি সম্পৃক্ত করেই তাকে আল মাতুরিদি বলা হয়। পরবর্তীতে তাঁর আকিদা-দর্শন ও অনুসারিদের এই নামেই ডাকার প্রচলন হয়। বলা হয়, মাতুরিদি আকিদা (দর্শন)।
তিনি যে সকল শিক্ষকের অধীনে অধ্যয়ন করেছেন তাদের মধ্যে উল্লেখযোগ্য কয়েকজন হলেম, মুহাম্মাদ বিন মুকাতিল আল-রাজি (মৃ.:২৪৮ হি/৬৬২ খ্রি.), আবু নসর আল-আয়াজি আল-সামারকান্দি (মৃ.:২৬০ হি।), নুসায়ের বিন ইয়াহিয়া আল-বালখি (মৃ.২৬০ হি.) এবং আবু বকর আল-জুজানি (মৃ.২৫০ হি.)। তিনি ইমাম আবু হানিফার কিতাব আল-আলিম ওয়াল মুতায়াল্লিম আবু বকর আল-জুজ্জানি থেকে বর্ণনা করেছেন। তিনি তা মুহাম্মদ ইবনে মুকাতিল আর-রাজি ও আবু সুলায়মান আল-জুজ্জানি থেকে বর্ণনা করেছেন।
উক্ত গ্রন্থে ইমাম আবু হানিফা পর্যন্ত তার সনদগুলি নিম্নরূপে দেওয়া হল:
তাঁর ছাত্রদের মধ্যে আলী বিন সাইদ আবু আল-হাসান আল-রুস্তুগফানি, আবু মুহাম্মাদ আবদাল-করিম বিন মুসা বিন ঈসা আল-বাজদাবী এবং আবু আল-কাসিম আল-হাকিম আল-সামারকান্দি প্রসিদ্ধ।
আল মাতুরুদী যখন বেড়ে উঠছিলেন, তখন ইসলাম ধর্মের কতিপয় মাযহাবের বিরুদ্ধে উঠতি প্রতিক্রিয়া বিদ্যমান ছিল,  তন্মধ্যে মুতাজিলা, কারামতি, এবং শিয়া মাযহাবের নাম উল্লেখযোগ্য। সুন্নি চিন্তাবিদগণ ইমাম আবু হানিফাকে অনুসরণ করতেন। অন্য দুইজন খ্যাতমান চিন্তাবিদের মতো আল মাতুরুদীও বিশেষত ইসলামধর্মের ধর্মবিশ্বাস সম্পর্কে লেখালেখি করেন, এবং ইমাম আবু হানিফার মতবাদ সম্প্রসারিত করেন। অন্য দুজন ছিলেন ইরাকের আবুল হাসান আল-আশআরি এবং মিসরের আহমাদ ইবনে মুহাম্মাদ আত তাহাভী। 
দ্বি-ইশ্বরবাদ (সানাওয়িয়া) এবং অন্যান্য সনাতন পারসিক ধর্ম সম্পর্কে আল মাতুরিদির ছিল অগাধ জ্ঞান। তাই তার "কিতাব আত তাওহিদ" ইরানিয়ান মানি ধর্ম , একদল ব্রাহ্মণ এবং কিছু সংখ্যক বিতর্কিত ব্যক্তিত্ব যেমন  ইবনে আল রাওয়ান্দি, আবু ইসা আল ওয়াররাক ও মোহাম্মদ বিন শাবিব সম্পর্কে আধুনিক গবেষকদের জন্যে অত্যন্ত সমৃদ্ধশালী প্রাথমিক উৎসে পরিণত হয়েছে।  
কাশফুয যুনুন গ্রন্থকারের মতে, আল মাতুরিদি ৩৩২ হিজরীদতে মৃত্যুবরণ করেছেন। কিন্তু অধিকাংশ ঐতিহাসিকের মতে, তিনি ৩৩৩ হিজরীতে মৃত্যুবরণ করেছেন। আব্দুল্লাহ আল কুরাশি তার “ফাওয়ায়িদুল বাহিয়াহ” গ্রন্থেও আল মাতুরিদির মৃত্যু ৩৩৩ হিজরীতে বলে উল্লেখ করেছেন। তারঁ কবর সমরকন্দে অবস্থিত।